Meseszerű felniket visel a divattervező által átalakított Lexus RX
A prémium szabadidő-autó egyedi, színváltós példányának látványos kerekeit az „Óz a csodák csodája” c. mesefilmből Dorothy rubinvörös cipői inspirálták.

A Lexus gyakran fog össze művészekkel és divattervezőkkel, hogy velük együttműködve egyedi műalkotásokat mutathasson be. A legújabb példa erre Harris Reed divattervező különleges Lexus RX szabadidő-autója, amelyet az 1939-ben készült hollywoodi klasszikusban Judy Garland által viselt híres, mágikus erővel bíró rubinvörös cipők ihlettek.
A Warner Brothers filmstúdió engedélyével készült, „Ruby Red Rims” névre keresztelt felniket viselő koncepcióautó a vadonatúj, ötödik generációs Lexus RX bevezető kampányának egyik utolsó nagy dobása. Reed alkotását a neves amerikai divat- és életstílus-magazin, a több mint 400 ezres példányszámmal rendelkező W alapításának 50. évfordulóját ünneplő partin állították ki nemrég New Yorkban.
Az elképesztő megjelenésű „Ruby Red Rims” keréktárcsákkal az volt a divattervező célja, hogy úgy mutassa be a Lexus RX-et, mint a járművet, ami arra ösztönzi a vezetőket, hogy letérjenek a kitaposott útról. A jubileumi parti hivatalos járművének különkiadása természetesen a rendezvény bejáratánál volt kiállítva, így a meghívott divatikonok, filmsztárok, zenészek és egyéb hírességek – akik az évtizedek során a W címlapján szerepeltek –, már érkezéskor megpillanthatták.
„Mint a nemek közötti egyenlőség hirdetője, mindig is energiával táplált és inspirált, hogy a kevésbé járt utat választottam” – mondta Harris Reed. „A Lexus RX merész új dizájnja és a hollywoodi klasszikus, az ’Óz, a csodák csodája’ c. film segítségével abból a szó szerinti értelmezésből indultam ki, hogy válasszuk meg a saját utunkat, vagyis induljuk el a Sárgaköves úton új élményeket keresve, és közben a film ikonikus rubinvörös cipőjére és saját munkáimra is utaltam” - tette hozzá.
A „Ruby Red Rims” felnik megalkotásakor Reed a legújabb, 2023-as tavaszi kollekciójának két jellegzetes kalapjából is ihletett merített. A vörösen pulzáló keréktárcsák hátulja tömör alumíniumból készült, fényes csillámporral bevonva, LED-es háttérvilágítással. A sűrűn kialakított, spirális küllők egy forgószél illúzióját keltik, amelynek közepén található a csiszolt kristályból készített „rubinmag” és rajta a Lexus logó, amit szintén LED-es háttérvilágítás emel ki. Forgás közben a bordázat egyenletesen oszlatja el a fényt, ami felhívja a figyelmet arra, hogy a karosszéria színe elölről hátrafelé haladva vörösről fokozatosan, finom átmenettel feketére változik.
A tervezésnél a használhatóság nyilvánvalóan nem szerepelt a kritériumok között, a Lexus RX ezekkel a hatalmas és törékenynek tűnő felnikkel egészen biztosan nem hagyhatná el az épített utakat, amire egyébként alapállapotában – korlátozott mértékben – képes. Az új kerékszett és a különleges, színváltós fényezés mellett a SUV vörösre festett rendszámokat, valamint az első ajtókon látható „Ruby Red Rims” feliratokat is kapott.
„Izgatottak voltunk, hogy milyenek lesznek a Dorothy rubinvörös cipői által inspirált felnik. A ’Ruby Red Rims’ keréktárcsák végső kialakítása és átgondolt értelmezése messze felülmúlta a várakozásainkat” – mondta Vinay Shahani, a Lexus USA marketingért felelős alelnöke. „Hálásak vagyunk a páratlan, úttörő tervezőnek, Harris Reednek, aki segített nekünk a rubinvörös cipőt a legfeltűnőbb módon újragondolni a W magazin 50. születésnapjára” - tette hozzá.
Az egyedi Lexus RX-et a jubileumi celebparti után a tervek szerint egyéb városokban és rendezvényeken is ki fogják állítani idén és jövőre az Egyesült Államokban.

